יחיאל בר לב

הרב ד"ר יחיאל אברהם הלוי בר לב (נולד ב-1943) הוא רב ומחנך ישראלי, מחבר סדרת ספרי "ידיד נפש" על הקבלה (זוהר ועוד) ועל התלמוד הבבלי והירושלמי.

ביוגרפיה

נולד בכ"ז באדר ב' ה'תש"ג (1943) בתל אביב לבנימין הלוי ומרים בר לב.

למד בישיבת תל אביב, בישיבת היישוב החדש ובישיבת פוניבז' בבני ברק. את חינוכו האקדמי השלים בארצות הברית ובשנת 1975 קיבל תואר דוקטור בפסיכולוגיה חינוכית מאוניברסיטת אריזונה.
 
בשנת 1967 נסע לשיקגו ועסק בהוראה. בשנת 1968 חזר ארצה והתחתן עם רבקה. בשנת 1970 לימד בבי"ס הלל בלוס אנג'לס. בשנים 1971–1973 לימד בסן פרנסיסקו, כיהן כרב ביהכ"נ "רומניין אנשי ספרד", ושם קיבל תואר שני בחינוך מאוניברסיטת סן פרנסיסקו. בשנת 1973 חזר ארצה לתקופה קצרה והוסמך לרבנות מהרב עובדיה יוסף. לאחר מכן שב לסן פרנסיסקו ומשם המשיך ללמד בבי"ס היהודי בפניקס אריזונה. בשנת 1975 סיים את התואר השלישי באוניברסיטת אריזונה ועם תום לימודיו חזרו הוא, אשתו ושלושת ילדיו (אסף, דפנה וענת) ארצה.

בארץ המשיך לעסוק בהוראה ובמקביל למד אצל הרב חיים פרידלנדר (המשגיח של ישיבת פוניבז') את קבלת הרמח"ל. בעצתו של הרב פרידלנדר, כתב את החומר שהם למדו ביחד. ימים ספורים לפני פטירת הרב פרידלנדר, ביקר אצלו יחיאל בר לב, והראה לרב את מה שכתב. הרב פרידלנדר נתן ליחיאל כמה עצות, והספר "ידיד נפש, מבוא לתורת הקבלה" זכה להצלחה עצומה. (הספר תורגם לאנגלית, ספרדית, פולנית ורוסית).

בהמשך כתב עוד כמה ספרים, ביניהם שלושה חלקים של "ידיד נפש כוונות התפילה", וכמו כן ערך את הספר "מגיד מישרים" לרב יוסף קארו. לאחר מכן כתב פירוש "ידיד נפש" על ספר הזוהר, ו"ידיד נפש" על התלמוד הירושלמי והבבלי. 

על מפעלו התורני כותב העיתונאי זאב גלילי, ממקור ראשון:

במשך 30 שנה מסר שיעורים בדף היומי בביכ"נ "מקור חיים" בפתח תקווה. 
כיום מתגורר בפתח תקווה ואב לחמישה. לפני מספר שנים התעוור כתוצאה מהסתבכות של גלואקמה, אך דבר זה לא מנע בעדו מלהמשיך את מפעלו.

ספריו
ידיד נפש על התלמוד הירושלמי (14 כרכים) - הוא הסבר הכולל את כל הפרשנים הקלאסיים על הירושלמי.
ידיד נפש על התלמוד הבבלי - פירוש לתלמוד הבבלי, ביאור משולב במילות התלמוד (מול תלמוד בבלי ב'צורת הדף' של דפוס וילנא) בתוספת 'עיונים'. העיצוב של הפירוש דומה למדי לעיצוב המודרני של פירוש שוטנשטיין לתלמוד הבבלי (בהוצאת ארטסקרול), שיצא לאור מעט לפניו; אבל הסגנון קצר יותר וקלאסי יותר.
ידיד נפש מבוא לתורת הקבלה (כרך אחד) מבוא לתורת הקבלה על פי שיטתו של הרמח"ל
ידיד נפש ביאור כוונות התפילה מהאריז"ל ומהרמח"ל (3 כרכים), כולל ביאור לכוונות תפילות ימי החול, שבת, חגי ישראל ספירת העומר וכו'.
ידיד נפש סידור כוונות התפילה מהאריז"ל ומהרמח"ל - (2 כרכים) ימי החול, שבת.
ידיד נפש על ספר הזוהר (14 כרכים) - פירוש הכולל תרגום מארמית וליקוט ממספר מפרשים. מלבד הליקוט ממפרשים אחרים, הפירוש כולל הסבר של הרב בר לב.
נחלת בנימין - הלכות שבת וקרבנות.

 "ההיגיון שבתלמוד" - דוגמאות להכרת סוגיות בתלמוד, בקבלה, בחסידות, בהגות וחוויות וסיפורים אישיים.

קישורים חיצוניים
ד"ר לחינוך מבאר את התלמוד והזוהר, כתבה משיחת השבוע גיליון 999

הערות שוליים 

רבנים מקובלים ישראלים
אנשי חינוך דתיים
מחברי ספרי קבלה
פרשני התלמוד הירושלמי
פרשני ספר הזוהר
בוגרי ישיבת היישוב החדש
בוגרי ישיבת פוניבז'
בוגרי אוניברסיטת בר-אילן
בוגרי אוניברסיטת אריזונה
ישראלים שנולדו ב-1943